Pubblikazzjoni tad-Dokument Uniku emendat wara l-approvazzjoni ta’ emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012

(2019/C 409/11)

Il-Kummissjoni Ewropea approvat din l-emenda minuri skont it-tielet subparagrafu tal-Artikolu 6(2) tar-Regolament ta’ Delega tal-Kummissjoni (UE) Nru 664/2014 (1).

L-applikazzjoni għall-approvazzjoni ta’ din l-emenda minuri tista’ tiġi kkonsultata fil-bażi tad-data DOOR tal-Kummissjoni.

DOKUMENT UNIKU

“ANONA DA MADEIRA”

Nru tal-UE: PDO-PT-0082-AM01 — 5.4.2019

DOP (X) IĠP ( )

1. Isem/Ismijiet

“Anona da Madeira”

2. Stat Membru jew Pajjiż Terz

Il-Portugall

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.6. Frott, ħaxix u ċereali, friski jew ipproċessati

3.2. Deskrizzjoni tal-prodott li għalih japplika l-isem f’(1)

L-isem “ANONA DA MADEIRA” jirreferi għall-frott frisk tad-diversi varjetajiet tal-ispeċi Annona cherimola Mill. li jikbru fir-Reġjun Awtonomu tal-Madeira, li jkun tkabbar u jkun ġie ppakkjat u ttikkettat skont l-Ispeċifikazzjoni tal-prodott korrispondenti.

Il-frott tat-tip “ANONA DA MADEIRA” huwa kkaratterizzat mill-forma ta’ qalb tiegħu u l-wiċċ ta’ kull karpell huwa iktar regolari n-naħa ta’ fuq milli n-naħa ta’ taħt tal-frotta. L-epidermis hija pjuttost lixxa jew ikun fiha xi partijiet imqabbżin xi ftit ’il barra forma ta’ kon. Il-qoxra hija fina u delikata. Din il-frotta tista’ tkun ta’ lewn aħdar ċar, aħdar safrani jew aħdar lewn il-bronż, skont il-varjetà. F’kull 100 gramma polpa jkun hemm bejn sitt iżrieragħ u disgħa u l-livell Brix (o Bx) ikun bejn 17,5 u 21. Id-daqs taċ-ċerimoja (stabbilit billi jintiżen il-frott) jista’ jvarja minn 100 gramma sa żewġ kilogrammi.

Il-polpa tal-frott tat-tip “ANONA DA MADEIRA” hija bajda, kremuża u mmerrqa. Din tkun aċiduża, delikata u tkun tfuħ ħafna.

3.3. Għalf (għall-prodotti li joriġinaw mill-annimali biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

It-tkabbir tal-frott u l-ippakkjar.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Minħabba l-karatteristiċi speċifiċi taċ-ċerimoja (li hija frotta li tmur malajr li ma tistax tinżamm fit-tul) u l-karatteristiċi speċifiċi taż-żona ġeografika (gżira f’nofs l-Oċean Atlantiku), l-ippakkjar irid isir fiż-żona ġeografika tal-produzzjoni.

Il-frott tat-tip “ANONA DA MADEIRA” jrid ikun sħiħ, b’saħħtu (ma jkollu l-ebda bidla li tkun ġejja mill-parassiti jew mill-mard) u jkun ħieles minn kull korp barrani viżibbli, mill-irwejjaħ barranin u/jew mill-ħsara li tkun saret minħabba li jkun inħażen ħażin fil-kesħa, u z-zokk irid ikun limitat għal-livell ta’ wiċċ il-frott, imma ma jridx ikun inqata’ b’tali mod li jkun ġie affettwat il-punt ta’ inserzjoni. Mhux iktar minn 10 % ta’ wiċċ il-frott irid ikun ittebba’ bix-xemx u l-frott irid ikun sar biżżejjed.

Il-frott tat-tip “ANONA DA MADEIRA” jrid jiġi kklassifikat u ppreżentat skont il-kategoriji tal-kwalità u tad-daqs (u t-tolleranzi rispettivi tagħhom) mogħtija fir-Rakkomandazzjoni teknika dwar il-kwalità kummerċjali tal-frott tat-tip “Anona da Madeira” li ġiet approvata permezz tad-Digriet Nru 287/2018 tal-24 ta’ Awwissu msejħa “Recomendação Técnica relativa à Qualidade Comercial da Anona da Madeira” (minn hawn ’il quddiem imsejħa “r-Rakkomandazzjoni teknika”).

3.6. Regoli speċifiċi dwar it-tikkettar

It-tikkettar isegwi r-regoli mogħtija fir-Rakkomandazzjoni teknika. B’mod partikulari, fuq barra tiegħu, kull pakkett għandu jkollu tikketta fl-istess parti viżiva li fuqha jkollha l-kliem li ġej, miktub b’karattri li jidhru u li ma jitħassrux, flimkien mar-referenzi legali rilevanti: “‘ANONA DA MADEIRA’ — Denominação de Origem Protegida” jew “‘ANONA DA MADEIRA’ — DOP”.

4. Definizzjoni fil-qosor taż-żona ġeografika

Iż-żona ġeografika tat-tkabbir u tal-ippakkjar tal-frott tat-tip “ANONA DA MADEIRA” hija l-gżira tal-Madeira.

5. Rabta maż-żona ġeografika

Is-siġra taċ-ċerimoja ddaħħlet fil-Madeira madwar l-1600 minn nies tal-gżira li ġabuha lura magħhom mill-Perù, minn fejn din toriġina. Hemm ħafna referenzi fid-dokumenti dwar il-preżenza tal-ispeċi Annona cherimola Mill. fil-Madeira. Fl-1897, M. Grabham kiteb dan li ġej fil-Ġurnal tas-Soċjetà Agrikola tal-Ġamajka msejjaħ “Journal of the Jamaica Agricultural Society”: “... f’ħafna mir-raba’ agrikolu li jinsab fix-xaqliba tan-Nofsinhar tal-gżira li tara ħafna xemx, minflok il-vinji li kien hemm qabel, issa tħawlu b’mod sistematiku s-siġar taċ-ċerimoja. Il-frott tagħhom jiżen bejn tliet libbri u tmienja, u f’każijiet eċċezzjonali jkun fih 16-il libbra jew aktar...”. F’dak li għandu x’jaqsam mal-karatteristiċi eċċellenti taċ-ċerimoja mkabbra fil-Madeira, fl-1945 Sarmento kiteb ukoll dan li ġej: “Qrajt l-erba’ volumi tal-ktieb estensiv tal-espert fil-botanika u fl-ortikultura George Dom imsejjaħ “General History of the Dichlamydeous Plants”. L-ebda waħda mis-47 speċi tal-ġeneru Anona u mill-ftit varjetajiet tagħha li jiddeskrivi l-awtur fih ma taqbel ma’ dawk ipperfezzjonati bis-saħħa tal-klima privileġġjata tagħna, li jegħlbu lill-oħrajn kollha.”“Fil-fatt din is-siġra mkien ma sabet l-aqwa kundizzjonijiet biex tiżviluppa ħlief fuq il-gżira tal-Madeira, li tatha d-dawl, is-sħana, il-ħamrija u l-umdità li l-iktar kellha bżonn...”.

Minħabba li l-Madeira tinsab fuq ir-rotot ewlenin tat-tbaħħir, fil-port ta’ Funchal dejjem kien hemm attività konsiderevoli. Għadd kbir ta’ bastimenti kienu jankraw hemmhekk biex ifittxu prodotti maħsubin għas-swieq Fjammingi u għal diversi portijiet fil-Mediterran. Xi dokumenti tal-bidu ta’ dan is-seklu jsemmu l-esportazzjoni tas-siġar taċ-ċerimoja lejn Lisbona u Londra.

Is-siġra taċ-ċerimoja tippreferi ħamrija ġulġlinija ramlija u taflija li jkollha pH ta’ bejn 5,5 u 6,5 u li jkun fiha kemm kemm ġir u tkun relattivament għanja. Minħabba li din is-siġra ma tridx ħamrija mifqugħa bl-ilma, għandha bżonn art li minnha tgħaddi l-arja u li minnha jiskula sew l-ilma. L-għeruq ta’ din is-siġra jibqgħu fil-wiċċ, allura m’għandhiex bżonn ħamrija fonda. Il-biċċa l-kbira tas-siġar taċ-ċerimoja huma mħawlin f’ħamrija tat-tip “Cambisols” (CM), b’mod ewlieni “Humic Cambisols” (CMu) u “Chromic Cambisols” (Cmx), u, sa ċertu punt, f’ħamrija tat-tip “Phaeozems” (PH).

Il-gżira tal-Madeira għandha klima oċeanika essenzjalment moderata, li tvarja minn klima niexfa għal waħda umda u minn waħda b’ammont moderat ta’ xita għal waħda b’ħafna xita skont l-altitudni. Fit-Tramuntana tal-gżira tagħmel ħafna xita u hemm temperaturi aktar baxxi. Karatteristika oħra tal-klima tal-lokal hija ż-żona ta’ ċpar permanenti f’altitudnijiet differenti (li tibda minn altitudni ta’ 500 metru fix-xitwa u minn altitudni kemxejn ogħla fis-sajf).

It-temperatura medja annwali tal-arja tvarja mill-isotermu ta’ 17,5-il °C mal-kosta (b’valuri ogħla fin-Nofsinhar milli fit-Tramuntana) għal valuri ta’ madwar 9 °C fil-qraten u fil-qċaċet fil-qalba tal-gżira. L-umdità medja annwali tvarja minn 55 % fiż-żoni tal-gżira li jinsabu fil-baxx għal 90 % fiż-żoni taċ-ċpar, u tinżel għal madwar 75 % ’l fuq minn dawn iż-żoni. L-ammont annwali ta’ xita jiżdied biċ-ċar skont l-altitudni, u jvarja minn 500 mm mal-kosta tan-Nofsinhar u 1 000 mm mal-kosta tat-Tramuntana għal ftit iktar minn 3 200 mm fl-ogħla żoni ta’ ġewwa tal-gżira.

Il-ħamrija, il-klima u l-pajsaġġ tal-gżira tal-Madeira, flimkien mal-prattiki agrikoli u mal-għarfien espert tal-popolazzjoni lokali, jagħtu lil dan il-frott karatteristiċi speċifiċi marbutin maż-żona ġeografika tal-oriġini tiegħu.

Referenza għall-pubblikazzjoni tal-Ispeċifikazzjoni tal-prodott

(It-tieni subparagrafu tal-Artikolu 6(1) ta’ dan ir-Regolament)

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) ĠU L 343, 14.12.2012, p. 1.